šíravy. Šiesti pastieri v baraniciach a ovčích kožúškoch navštívili v obci Kaluža, Klokočov a Kusín stovku domácností, aby miestnym veriacim doniesli do ich domovov pokoj, radosť a lásku narodeného spasiteľa Ježiša Krista. Ján Fedorišin spolu s ostatnými kamarátmi chodí v nezmenenej zostave koledovať už štvrtý rok. Prezlečení za pastierov a s dreveným Betlehemom v rukách, ktorý im zhotovil pán Gomboš, koledujú v obciach neďaleko Šíravy aj tri dni. "Skôr sa to stihnúť nedá. Po štedrej večeri sme najprv koledovali v Kaluži a potom neskoro večer sme ešte slúžili na polnočnej omši a pri jasličkách," vysvetľuje Ján Fedorišin.
Niektoré kostýmy chlapci prevzali od starých koledníkov, ktorí už náboženské tradície a ľudové zvyky povesili na klinec, alebo už na koledovanie jednoducho nemajú čas. Iné si zasa zhotovili sami. Najmladší šíravský koledník mal len trinásť rokov a pastiersku bradu mu starší kamaráti namaľovali čiernou dámskou ceruzkou na oči.
Mladým pastierom v každej domácnosti s radosťou otvárali dvere. Pohostinní dedinčania ich núkali šalátom, chlebíčkami, perníkmi, koláčmi, či skvelou kapustnicou. Oni ich za to odmenili dobrým vinšom a piesňami. Po štedrej večeri sa v zasnežených rodinných domoch ozývali piesne ako Kedy jasná hviezda z neba vychodila, či Do hory, do lesa, valasi. Poslovia dobrej zvesti sa na záver v každom dome lúčili piesňou Ostávajte v zdraví. Šiesti Kalužania v obývačkách alebo kuchyniach každého rodinného domu odohrali scénku, ako sa pastieri prišli pokloniť narodenému Jezuliatku.
Najväčšiu radosť z ich návštevy mali počas uplynulých dní starí a opustení ľudia. "Veľmi sa nám potešili. Najmä staré babky, u nich sme sa zdržali najviac, pretože sa na Štedrý deň potrebovali s niekým porozprávať," dodal pastier.
V dome Michala Fica z Kaluže majú koledníci dvere vždy otvorené. "Bez toho si ani neviem predstaviť vianočné sviatky. Niekedy si spolu s nimi aj zaspievam a potom ideme s celou rodinou na polnočnú omšu," povedal.
Chlapci počas tradičnej koledovačky neraz zažijú aj rôzne úsmevne príhody. "Cesta je niekde veľmi šmykľavá a stane sa, že spadneme. Už sa nám aj stalo, že nám z Betlehema vypadol Svätý Jozef. Zistili sme to, až keď sme koledovali v ďalšom dome," dodal s úsmevom betlehemec Fedorišin. Tento rok vraj šíravských koledníkov podobné trapasy obišli.